I dag bliver borgerne i Frederikshavn Kommune dækket af to sygeplejerske-teams. Et hold som dækker fra Frederikshavn til Skagen og et hold, som har den sydlige del af kommunen fra Frederikshavn til Dybvad. Udfordringer med at rekruttere sygeplejersker til nattevagter betyder, at kommunen nu må skære ned. De to hold lægges sammen, så én sygeplejerske skal dække hele kommunen fra Skagen i nord til Dybvad i syd. - Det synes jeg bestemt ikke om, siger formanden for ældrerådet i Frederikshavn Kommune, Ole Rørbæk (S). Sagen er på dagsordenen i social- og sundhedsudvalget i Frederikshavn Kommune på mandag. Formanden for udvalget, socialdemokraten Ole Rørbæk, kan i dag ikke kommentere på problematikken, da han endnu ikke har set på sagen. Social- og sundhedsassistenter skal varetage opgaver Af dagsordenen til politikerne i Frederikshavn Kommune fra Center for Sundhed og Pleje fremgår det, at en del af de nuværende opgaver, som sygeplejerskerne varetager om natten fremover skal udføres af social- og sundhedsassistenter. De vil ifølge sagsfremstillingen til politikerne blive oplært i en række planlagte opgaver. Det kan blive et problem, mener formanden for Ældrerådet. - Der er opgaver, som kun en sygeplejerske kan varetage, og social- og sundhedsassistenterne her slet ikke samme uddannelse. I Ældrerådet har vi netop kæmpet for, at der skal være to sygeplejersker om natten, siger Hanne Andersen. Hun mener også, at kommunen med kun én sygeplejerske i nattevagt til at dække hele kommunen får problemer med at leve op til deres egen kvalitetskrav. Lever ikke op til egne kvalitetskrav I kvalitetsstandarden for den kommunale sygepleje i Frederikshavn Kommune står der, at sygeplejeydelser ved akutte behov leveres inden for én time, og det, mener Hanne Andersen ikke, at man kan overholde, hvis man har en patient i den sydlige del af kommunen og skal køre til den nordlige ende. Afstanden er simpelthen for stor til, at man kan klare det på en time. - Det kan ikke lade sig gøre, og det kan også være, at man står med en patient, som er dårlig, og som man ikke kan forlade, siger hun. Ifølge indstillingen fra Center for Sundhed og Pleje vil borgerne i Frederikshavn Kommune ikke komme til at mærke forskel på, om der er en eller to sygeplejersker til at dække kommunen om natten, da opgaverne overtages af social- og sundhedsassistenter. - Social- og sundhedsassistenter har ikke samme faglige grundlag som sygeplejersker, og der er ting, som kun kan varetages af en sygeplejerske, fastslår Hanne Andersen. Forvaltningen mener, at borgeren vil opleve samme tryghed, og at de sikrer at det eksisterende serviceniveau bevares på trods af opgaveomlægningen. - Det kan ikke være samme tryghed, siger Hanne Andersen.

Referat:
Borgerne i Frederikshavn Kommune skal fremover dækkes af en enkelt udekørende sygeplejerske om natten. Kommunen kan ikke få stillingerne besat, så derfor er man nødt til at halvere dækningen om natten.